Vermiste KZN-vrou se liggaam in wrak gekryWendy Conde (Foto: Facebook) Nooddienswerkers het die liggaam van Wendy Conde, ŉ inwoner van Umtentweni in KwaZulu-Natal, in haar motorwrak gevind. Vloedwater oor die N2-hoofweg het haar motor vermoedelik meegesleur. Conde het Dinsdag by haar werkplek in Shelley Beach vertrek, maar nooit by die huis aangekom nie. Haar familie het haar as vermis aangemeld. Robert McKenzie, woordvoerder van die KwaZulu-Natalse nooddienste, het gesê ŉ soektog na Conde is van stapel gestuur, maar weens baie swaar reën in die gebied moes dit Dinsdagaand opgeskort word. Volgens hom het die bestuurder van ŉ insleepvoertuig gisteroggend die motorwrak se wiele sien uitsteek en paramedici ontbied. “Haar motor is sowat 300 m rivieraf meegesleur,” het McKenzie gesê. Hy het gesê nooddienswerkers het Conde se liggaam in die motorwrak gekry. Sy was reeds dood. KwaZulu-Natal het die afgelope week gesteier ná ŉ woeste storm Durban en omstreke Maandagaand getref het. Die dodetal weens vloede daar het reeds tot sowat 70 gestyg. Sowat ŉ duisend mense is dakloos gelaat. Pres. Cyril Ramaphosa het die gebied gister besoek en onderneem om noodfondse beskikbaar te stel om inwoners ná die ramp te help. McKenzie het intussen ŉ beroep op mense gedoen om nie kanse te waag met vloedwater nie. “Mense besef dalk nie altyd hoe gevaarlik vloedwater is nie. Bly eerder weg. Oewerwalle kan meegee en selfs in ŉ voertuig kan jy nie behoorlik die diepte van die water skat nie. “Die water vloei ongelooflik vinnig. Dit gáán jou meesleur. Mense probeer die water oorsteek en dis wanneer hulle in die moeilikheid beland,” het McKenzie gesê.